FI Euroopan unionin virallinen lehti C 85/6

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2007/C 85/02)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”KARLOVARSKÉ OPLATKY”

EY nro: CZ/PGI/005/0381/20.10.2004

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Úřad průmyslového vlastnictví Osoite: Antonína Čermáka 2a CZ-160 68 Praha 6 Puhelin: (420) 220 38 31 11 Faksi: (420) 224 32 47 18 Sähköposti: posta@upv.cz

2. Ryhmittymä:

Nimi: Sdružení výrobců Karlovarských oplatek Osoite: Slepá 517/1 CZ-360 05 Karlovy Vary Puhelin: (420) 353 56 30 06 Faksi: (420) 353 56 30 06 Sähköposti: obchod@karlovarskapekarna.cz Kokoonpano: Tuottaja/Jalostaja (X) Muu ( )

3. Tuotelaji:

Luokka 2.4: Leipomo-, konditoria-, makeis- ja keksituotteet — vohvelit

2. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1. Nimi: ”Karlovarské oplatky”

4.2. Kuvaus: ”Karlovarské oplatky ”-tuote (Karlovy Varyn vohvelit) valmistetaan perinteisen reseptin mukaisesti pyöreinä, litteinä vohveleina, joiden läpimitta on noin 19 cm. Vohveli koostuu kahdesta ohuesta levystä, joiden reunassa kiertää tuotteelle tunnusomainen lehvää esittävä 30 mm:n levyinen kohokuvio. Sen alla on vähintään 20 mm:n levyinen ympyrän muodossa oleva teksti ”Karlovarské oplatky”. Keskellä levyä on Karlovy Varyn kylpyläkaupungin symbolina joko kivennäisvesilähde tai gemssi, joka liittyy legendan mukaan Karlovy Varyn kaupungin perustamiseen. Vohvelit valmistetaan raaka-aineista, joissa Karlovy Varyn kivennäisvedellä on merkittävä osuus tuotteen maun ja kosteuspitoisuuden kannalta. Levyt kypsennetään yhdessä sokeri-pähkinäsekoituksen kanssa. Sekoituksessa voidaan vaihtoehtoisesti käyttää myös mantelia, kaakaota, vaniljaa tai kanelia. Vohvelit ovat lohkeavia, keveitä, ohuita ja muodoltaan pyöreitä, ja niiden pinnalla on kohokuvio. Niiden tuoksu ja maku ovat tunnusomaisia.

”Karlovarské oplatky ”-vohveleiden perusraaka-aineet ovat vehnäjauho, Karlovy Varyn kivennäisvesi, kasvisrasva, sokeri, maito, munaseos, tärkkelys, leivinjauhe, voi ja lisäksi (maun mukaan) joko pähkinä, manteli, kaakaojauhe, vanilja ja kaneli.

Käytetyllä Karlovy Varyn kivennäisvedellä on maantieteellisesti rajatulle alueelle tyypillisiä erityisominaisuuksia, jotka antavat leimansa ”Karlovarské oplatky ”-tuotteen erityislaadulle, erityisesti lohkeavuudella sekä tuoksulle ja maulle. Karlovy Varyn kivennäisvesi on vetykarbonaatti-, sulfaatti- ja kloridipitoinen luonnollinen kivennäisvesi, joka nousee pintaan siirroksen kohdalta noin 800 metrin syvyydestä. Vedellä on 73 °C:n lämpötila ja seuraava koostumus: litium, natrium, kalium, rubidium, cesium, kupari, beryllium, magnesium, kalsium, strontium, sinkki, kadmium, alumiini, tina, lyijy, arseeni, antimoni, seleeni, mangaani, rauta, koboltti, nikkeli, fluoridit, kloridit, bromidit, sulfaatit, bikarbonaatit, karbonaatit ja piihapot. Kyseistä vettä on käytetty Karlovy Varyssa — Tšekin tärkeimmässä kylpyläkaupungissa — jo vuosisatojen ajan kroonisten mahahaavojen, sappiteiden toimintahäiriöiden (mukaan luettuna sappirakon poisto), haiman ja maksan kroonisten häiriöiden, munuaiskivien ja kihdin hoitoon. Karlovy Varyn vohvelit ovat helposti sulavia ja niiden kaloriarvo on pieni, mikä johtuu niiden koostumuksesta ja erityisesti Karlovy Varyn kivennäisveden käytöstä.

”Karlovarské oplatky ”–tuote valmistetaan kappaleittain. Ne pakataan 5 kappaleen (125 g), 6 kappaleen (150 g) ja 8 kappaleen (200 g) pakkauksiin.

4.3. Maantieteellinen alue: Karlovy Varyn kaupungin maarekisterialue.

4.4. Alkuperätodisteet: Tuotanto täyttää voimassa olevan elintarvikelainsäädännön vaatimukset, ja valmistusprosessin aikana sovelletaan HACCP-valvontajärjestelmää. Valmistajat pitävät kirjaa raaka-aineiden toimittajista ja valmiiden tuotteiden vastaanottajista. Jokainen tuote sisältää tiedot valmistajasta. Eritelmän mukaisuutta valvoo paikallinen valtion viranomainen eli valtion maatalous- ja elintarvikeviraston (Státní zemědělská a potravinářská inspekce) Plzeňin aluevirasto.

4.5. Valmistusmenetelmä: ”Karlovarské oplatky ”-vohveli koostuu kahdesta ohuesta pyöreästä levystä, joiden läpimitta on n. 19 cm ja joissa on tunnusomainen kohokuvio. Taikina valmistetaan sekoittamalla edellä mainitut aineet (ks. kohta 4.2) tuoreen Karlovy Varyn kivennäisveden kanssa. Kasvisrasva on ensin sulatettava juoksevaksi. Hyvin sekoitetun juoksevan, väriltään kellertävän taikinan — joka ei nouse, koska siinä ei (muista sokerileipomotuotteista poiketen) käytetä kohotusainetta — annetaan seistä 20–26 °C:n lämpötilassa n. 60 minuuttia, minkä jälkeen se kaadetaan vohveliraudan säiliöön. Juokseva taikinaa kaadetaan erityisen pyörivän vohveliraudan (jollaista käytetään yleisesti vohveleiden valmistukseen) säiliöihin, ja levyt paistetaan 220 °C:ssa, jolloin perinteisellä valmistusmenetelmällä levyn paksuudeksi tulee enintään 2 mm. Näin paistettuja levyjä pidetään vähintään 48 tunnin ajan kostutuksessa, johon käytetään jälleen Karlovy Varyn kivennäisvettä. Levyjä kostutettaessa ne on sijoitettava ja tuettava erityisellä tavalla, jotta ne kostuisivat oikein eivätkä vääristyisi. Kostutuksen aikana lämpötilan on oltava 40 °C ja kosteuden 90 %. Valmistusprosessin päätteeksi levyt paistetaan yhteen erityisissä pyörivissä vohveliraudoissa (joita käytetään yleisesti tähän tarkoitukseen ja jotka eroavat itse levyjen paistamiseen käytetyistä vohveliraudoista, sillä ne eivät jätä kohokuviota). Levyt paistetaan 180 °C:ssa kaksi levyä kerrallaan yhdessä sokeri-pähkinäseoksen (tai muunmakuisen seoksen) kanssa. Seos valmistetaan murskaamalla ja sekoittamalla yksittäiset ainekset hienoksi seokseksi, joka lisätään sitten käsin tasaiseksi enintään 1 mm:n paksuiseksi kerrokseksi toisen levyn alapinnalle. Toinen levy sijoitetaan toiselle puolelle, ja levyt paistetaan sitten yhteen. Laadun ja erityisominaisuuksien säilyttämiseksi ainakin taikinan valmistuksen, paistamisen sekä vohvelilevyjen kostuttamisen ja paistamisen on tapahduttava maantieteellisesti rajatulla alueella.

4.6. Yhteys maantieteelliseen alueeseen: ”Karlovarské oplatky ”-tuotteen erityisominaisuudet johtuvat perinteisestä reseptistä sekä siitä, että tuotteen valmistuksessa käytetään ominaisuuksiltaan erityistä Karlovy Varyn kivennäisvettä, jota saadaan maantieteellisen rajatun alueen lähteistä.

Ensimmäiset historialliset maininnat ”Karlovarské oplatky ”-tuotteen valmistuksesta maantieteellisesti rajatulla alueella ovat peräisin 1700-luvun puolivälistä. Tuotteesta todistavat vanhin säilynyt pihtimäinen vohvelirauta, joka on nyt Karlovy Varyn museossa, sekä kirjallinen merkintä vuodelta 1788 teoksessa Karlsbad, Beschrieben zur Bequemlichkeit der hohen Gäste. ”Karlovarské oplatky ”-tuotetta valmistettiin ensin kotitalouksissa. Ensimmäinen tunnettu vohvelileipomo oli U zlatého štítu -hotellin keittiön yhteydessä toiminut pikkuleipomo, jota piti vuoden 1810 tienoilla kreivi Josef von Bolzan puoliso Anna Grasmucková. ”Karlovarské oplatky ”-vohveleiden kysyntä katettiin kuitenkin 1800-luvun puoliväliin saakka lähes yksinomaan kotitaloustuotannolla.

”Karlovarské oplatky ”-tuotteen valmistukseen erikoistuneita leipomoita alkoi ilmaantua vasta 1800-luvun toisella puoliskolla. Vuonna 1867 perustettiin todennäköisesti maineikkain näistä leipomoista — Bayer, joka toimitti tuotteitaan Saksan keisarille Wilhelm I:lle ja voitti niille useita palkintoja kansainvälisissä näyttelyissä. Vuonna 1904 ”Karlovarské oplatky ”-tuotetta valmisti ammattimaisesti jo 22 leipomoa maantieteellisesti rajatulla alueella. Tuohon aikaan ne valmistivat yhteensä n. 4 miljoonaa tuotetta vuodessa.

”Karlovarské oplatky ”-tuotteen valmistus ja kauppa kasvoivat aina toisen maailmansodan kynnykselle vuoteen 1939, jolloin tuotetta valmisti yhteensä 26 erikoistunutta valmistajaa maatieteellisesti rajatulla alueella eli Karlovy Varyn kaupungin alueella. Toisen maailmansodan jälkeen tuotanto jatkui noin puolessa näistä yrityksistä nk. valtiollisen ylläpitäjän johdolla. Kansallistamisen jälkeen vuonna 1948 ”Karlovarské oplatky ”-tuotetta valmisti vuoteen 1989 asti valtionyhtiö Orion Karlovy Varyn tehtaassa.

Markkinatalouteen paluun jälkeen ”Karlovarské oplatky ”-tuotteen valmistajien yhdistyksen jäsenet palasivat ”Karlovarské oplatky ”-vohveleiden perinteiseen valmistukseen maatieteellisesti rajatulla alueella.

”Karlovarské oplatky ”-tuotteen valmistus periytyy Karlovy Varyssa yli kahden vuosisadan takaa. Paikallisten valmistajien määrätietoisen ja kärsivällisen työn ansiosta tästä suositusta leipomotuotteesta on tullut Karlovy Varyn kaupungin perinteinen erikoistuote.

”Karlovarské oplatky ”-vohveleista tuli tunnettuja ja maineikkaita 1800- ja 1900-lukujen kuluessa. Niille myönnettiin kultamitali vuoden 1900 Pariisin maailmannäyttelyssä. Lähimenneisyydessä ne olivat tyypillisenä tšekkiläisenä tuotteena eräs myydyimmistä tuotteista Tšekin paviljongissa EXPO 2000 -maailmannäyttelyssä Hannoverissa, kuten Tšekin paviljonkia edustanut pääkomissaari vahvisti.

”Karlovarské oplatky ”-alkuperäisnimitys rekisteröitiin 1.2.1974 Tšekin alkuperänimitysten rekisteriin numerolla 72.

4.7. Valvontaelin:

Nimi: Státní zemědělská a potravinářská inspekce, inspektorát Plzeň Osoite: Jiráskovo náměstí 8 CZ-308 58 Plzeň 8 Puhelin: (420) 377 43 34 11 Faksi: (420) 377 45 52 29 Sähköposti: plzen@szpi.gov.cz

4.8. Merkinnät: ”Karlovarské oplatky”

Tuotteen nimen on oltava hallitsevassa asemassa tuotteen etupuolella tai pakkauksessa.

(1) EUVL L 93, 31.3.2006, s. 12.